**Pôstny modlit. týždeň**, BA Leg., 27.3. 2023, 18.00, ES:310, 95, 411, Ž 22, vybr., verše

**Matúš 27, 46:***„Bože môj, Bože môj, prečo si ma opustil?“*

**Milí bratia a milé sestry!**

Tak ako prvé a posledné, aj 4. zo 7 Ježišových slov na kríži je modlitbou. Predstavuje zlomový bod: prvé 3 slová na kríži sa týkajú iných ľudí, ale od 4. slova na kríži hovorí Pán Ježiš o sebe a svojej situácii: *„Bože môj, Bože môj, prečo si ma opustil?“*I keď nestráca zo zreteľa ľudí, za ktorých sa obetuje.

Môžeme si to všimnúť v 5 postrehoch.

**(1)** **Ježiš znáša najťažšie utrpenie.** Nie je ním ukrutné telesné utrpenie ukrižovania. Nie je ani trpká nespravodlivosť, ktorú Ježiš znáša, ani posmech Jeho nepriateľov. **Najťažším utrpením je, že sa cíti byť opustený svojím nebeským Otcom.** To Ježiš predtým nikdy nezažil. Aj keď vo svojich dňoch na zemi zažíval ťažkosti, vždy vnímal, že Otec Mu je nablízku a chráni Ho. Teraz však zažíva **najhoršie utrpenie z opustenosti Bohom.** **Berie ju na seba, aby nás ušetril opustenosti Bohom – aby sme mali istotu: Pán Boh ma nikdy neopustí, nech sa deje čokoľvek.**

Existujú strašné ťažkosti – telesné aj duševné. No **kto sa vierou drží Ježiša, nikdy nebude musieť trpieť tie najhoršie ťažkosti, ani v hodine svojej smrti. S Ježišom máme v každom čase útechu: Nie som opustený, zabudnutý Bohom – ani v živote, ani v smrti, ani vo večnosti.**

**(2)** **Ježiš, opustený Otcom, neopúšťa Otca.** Mohol kričať v zúfalstve: Bože opustil si ma! Namiesto toho sa Bohu prihovára, akoby Mu bol stále nablízku, a svoje utrpenie pokorne zaodieva do otázky: *„Bože môj, Bože môj, prečo si ma opustil?“*

Tým sa stáva príkladom pre nás. Zrejme každý kresťan sa niekedy ocitne v situácii, keď má dojem: Boh ma opustil, teraz mi nemá kto pomôcť. Ale tento dojem je klamlivý, pretože Pán Boh svojich neopúšťa. **Jednorodený Boží Syn zakúsil opustenosť od Otca, aby sme jej my – Božie deti – boli ušetrené.** Iste, môže sa stať, že niekedy nadobudneme dojem, že nás Boh opustil. Vtedy by sme mali urobiť to, čo urobil Ježiš: **Neopúšťajme nebeského Otca, ale hľadajme Jeho blízkosť.** Tak ako Ježiš – s otázkami a prosbami – i my **v pokore volajme k Bohu o pomoc.**

**(3) Ježiš naplnil Písmo.** Jeho modlitba pochádza z úvodu 22. žalmu: *„Bože môj, Bože môj, prečo si ma opustil?“* Je to žalm, v ktorom sa podrobne predpovedá Kristovo utrpenie. Hovorí sa v ňom napríklad: *„****8****Všetci, ktorí ma vidia, sa mi posmievajú.“*

A: *„****16****Jazyk sa mi k ďasnám prilepil.“ „****17****Obkolesila ma tlupa zlosynov a prebodli mi ruky, nohy.“* „**19** Rozdeľujú si moje šaty a o môj odev hádžu lós.“ Hoci sa Pán Ježiš sa na kríži slovami žalmu, ktoré napísal niekto iný, žalm sa stáva Ježišovou vlastnou modlitbou. Ukazuje tým: To je môj žalm; hovoril som ním prorocky dávno predtým, ako som prišiel na svet ako človek. Aj o mnohých iných žalmoch platí: Je to Kristus, kto cez ne hovorí.

Keď sa modlíme takéto žalmy, nemusíme nevyhnutne nariekať nad vlastným utrpením, ale v každom prípade si privlastňujeme Kristovo utrpenie. **Keď sa takto modlíme, ukazujeme: patríme k trpiacemu Kristovi a s vďačnosťou prijímame obeť, ktorú za nás priniesol.** **4. slovom na kríži Pán Ježiš potvrdzuje, že naplnil proroctvá 22. žalmu** a všetkých žalmov o utrpení – slová Písma sa pri Ňom naplnili – On ich uskutočnil.

**(4)** **Ježiš je nepochopený.** Po tom, čo sa nahlas modlí – vysloví 4. slovo na kríži, niektorí z tých, čo stáli pod krížom, hovorili: „*Eliáša volá tento!*“ Ide o nedorozumenie. Ježiš hovoril rodnou aramejčinou, v ktorej Jeho 4. slovo na kríži znie: *„Éli, Éli, lama sabachtani?“* „Éli“ znamená „Bože môj“, avšak znie to ako Eliáš. Židia považovali Eliáša za najväčšieho proroka SZ. Ľudová viera mu pripisovala zázračné príbehy ešte dlho po jeho vzatí do neba – podobne ako to robia rímskokatolíci s Máriou či inými svätými. Zrejme existuje neodškriepiteľná potreba volať po silných ľudských pomocníkoch, čo aj mŕtvych. **Ľudská pomoc je obmedzená, limitovaná. Preto je lepšie prosiť o pomoc Všemohúceho, nie Jeho stvorenia.**  Pán Ježiš sa svojím volaním: *„Bože môj, Bože môj, prečo si ma opustil?“*okamžite obracia na správnu adresu.

Niektorí biblisti uvádzajú, že dvojnásobná forma oslovenia *„Bože môj, Bože môj“,*  naznačuje, že Boží Syn volá na pomoc nebeského Otca i Ducha Svätého. 4. slovo na kríži by tak svedčilo o Svätej Trojici. Ľudia pod krížom si však Ježišovo volanie k Bohu nesprávne vysvetľujú ako volanie k úctyhodnému človeku, akým bol Eliáš. A **hoci Pán Boh často pomáha prostredníctvom ľudí, On sám – Boh je a zostáva zdrojom všetkej pomoci. K Nemu sa máme utiekať v každej našej núdzi.**

**(5)** **Ježiš sa pýta na ovocie svojej obete.** Výraz *„lama“* vo vete: *„Éli, Éli, lama sabachtani?*“ i neznamená „Prečo“ ale: „Na čo“ – „s akým cieľom“. **Pán Ježiš sa nepýta na dôvod svojej opustenosti Bohom, ale na jej ovocie:** Bože môj, Bože môj, na čo je dobré, že si ma opustil? Čo to prinesie?

V utrpení máme tendenciu pýtať sa na príčinu. „Bože môj, prečo si dovolil, aby som ochorel? Prečo je na svete toľko vojen a utrpenia? Prečo musia niektorí ľudia zomierať už veľmi o mladí?...“

Niektorí ľudia si lámu hlavu nad takýmito otázkami, nemôžu nájsť pokoj, zúfajú si.

**Príčiny utrpenia sú zložité a často skryté. Môžeme povedať len jedno: že všetko utrpenie na svete, ako aj smrť, nejakým spôsobom súvisia s naším hriechom.** To sa týka aj utrpenia Pána Ježiša. Zažíva trpkú opustenosť Bohom, pretože ľudia opustili Boha. Nejde Mu však o objasnenie otázky: Prečo?, ale: **Na čo je dobré toto utrpenie, čo je jeho ovocím?**

**Odpoveď je nádherná – je jadrom evanjelia: Aby hriešnici už nemuseli byť Bohom opustení, ale aby – ako milované Božie deti – našli cestu späť do spoločenstva s Pánom.** Ježiš bol Bohom opustený zástupne – za nás, aby všetci ktorí v Neho veria, boli ušetrení opustenosti Bohom. V utrpení sa už nemusíme pýtať: *„Prečo?“*, lebo osteň hriechu je zlomený.

Podobne ako Pán Ježiš i my sa smieme pýtať: *„Lama?“* Na čo? Pre aké ovocie? A Božie slovo nám odpovedá: **Aby sme sa podieľali na utrpení, ktoré cirkev musí pre Krista ešte podstúpiť** (por. Kol. 1, 24). **Aby sme sa naučili modliť** (por. Jk 5, 13: *„Trpí niekto medzi vami? Nech sa modlí.“*) **Aby *„sme potešením, ktorým nás potešuje Boh, mohli potešovať tých, čo sú v akomkoľvek súžení“*** (2Kor 1, 4). **Aby sme sa mohli tešiť na nebo, kde Boh „*zotrie každú slzu*** *z očí a smrť už viac nebude, ani smútok, ani plač, ani bolesť už viac nebude“* (Zjav 21, 4). Amen. Použitím myšlienok M. Kriesera: **Martin Šefranko, evanjelický a. v. farár**

**Žalm 22, vybr. verše**

**2** Bože môj, Bože môj, prečo si ma opustil? Ďaleko si od mojej spásy, od slov môjho kriku! ...  **7**Ja som ... potupa pre ľudí a ľudom opovrhnutý. **8** Všetci, ktorí ma vidia, sa mi posmievajú, vyškierajú sa, potriasajú hlavou: **9** Spoliehal sa na Hospodina, nech ho teraz zachráni, nech ho vytrhne, však má v ňom zaľúbenie!  ...  **16** Ako črep vyschla moja sila a jazyk sa mi k ďasnám prilepil, kladieš ma do prachu smrti. **17** .... obkolesila ma tlupa zlosynov a prebodli mi ruky, nohy. **18** Môžem si spočítať všetky kosti, oni sa prizerajú, zrak si pasú na mne. **19** Rozdeľujú si moje šaty a o môj odev hádžu lós.

**BA, Legionárska 6 – zb. sieň, pond., 27. 3. 2023 o 18.00 h**

**Pôstny modlitebný týždeň**

1. **Pieseň 310**

2. Modlitba

3. Čítanie z Písma sv.

4. **Pieseň 95**

5. Výklad Písma sv.

6. Modlitebná chvíľa (na záver Otčenáš).

7. Požehnanie

8. **Pieseň 411**